Munir Mesihović
Munir Mesihović (Ljubuški, 23. mart 1928 – Sarajevo, 23. oktobar 2016) bio je bosanskohercegovački političar. Obavljao je visoke političke dužnosti među kojima su najznačajnije dužnost sekretara Centralnog komiteta Saveza komunista BiH te predsjednika Predsjedništva SR BiH u periodu od 1985. do 1987. godine. Ukazivao je na neravnopravnost SR BiH u ekonomskoj politici SFRJ, navodeći činjenicu da Savezno izvršno vijeće ne isplaćuje puni iznos sredstava BiH koja su joj pripadala kao nerazvijenoj republici. Na meti kritika javnosti našao se 80-tih godina 20. stoljeća, kao jedan od političara optuženih u aferi vile u Neumu te neposredno odgovornim za aferu Agrokomerc. Mesihović se iz politike povukao u godinama kada je ostavku podnio i jedan od tada vodećih političara u SR BiH, Hamdija Pozderac. Na mjesto člana Predsjedništva SRBiH, ostavku je podnio 1988. godine. Preminuo je 23. oktobra 2016 u Sarajevu.